Meddelelse i henhold til artikel 19, stk. 3, i kapitel II i protokol 4 til aftalen mellem EFTA-staterne om oprettelse af en tilsynsmyndighed og en domstol, vedrørende sag COM 0100 - Stockholm Energi (94/C 292/09)

A. Begæring og anmeldelse

1. Den 2. august 1994 har EFTA-Tilsynsmyndigheden fra Stockholms kommune, Stockholms Stadshus AB og Stockholm Energi AB modtaget en begæring i henhold til artikel 2 og en anmeldelse af aftaler om samarbejde i energisektoren i henhold til artikel 4 i kapitel II i protokol 4 til aftalen mellem EFTA-staterne om oprettelse af en tilsynsmyndighed og en domstol.

2. Samme aftaler er i overensstemmelse med den svenske konkurrencelov anmeldt til det svenske konkurrenceråd den 18. juli 1994.

B. Parterne

3. Stockholm Energi ejes for 91 %'s vedkommende af Stockholms Stadshus, der igen ejes af Stockholms kommune. De resterende aktier tilhører direkte Stockholms kommune. Stockholm Energis samlede omsætning i 1993 var på ca. 6 mia. skr., som næsten udelukkende stammede fra energirelaterede aktiviteter i Sverige. Stockholms Stadshus' omsætning i samme periode var inklusive omsætningen i Stockholm Energi på ca. 15,4 mia. skr., som for størstedelens vedkommende stammede fra aktiviteter i forbindelse med beboelse og offentlige værker i Stockholmsområdet. Stockholms kommunes samlede omsætning i 1993 var på ca. 28 mia. skr., hvilket beløb også omfatter ikke-kommercielle aktiviteter såsom afgifter og statsstøtte.

4. Scarcroft er et nyligt oprettet datterselskab i Yorkshire-gruppen, hvis aktiviteter hovedsagelig ligger på det britiske elektricitetsmarked i regionerne Yorkshire og Humberside. Yorkshire-gruppens omsætning i 1993/94 var på 1 307,9 mio. £. Yorkshire, der tidligere var offentligt ejet, blev privatiseret samtidigt med, at det britiske elektricitetsmarked blev frigivet.

C. Aftalerne

5. Der er indgået en aktionæraftale mellem Stockholms Stadshus AB, Yorkshire Electricity Group Plc (Yorkshire) og Scarcroft Holdings Ltd (Scarcroft) om forholdet mellem Stockholms Stadshus og Scarcroft i forbindelse med Scarcrofts erhvervelse af tæt ved 17 % af aktierne i Stockholm Energi. I aftalen forpligtes Yorkshire og de selskaber, som det har aktiemajoriteten i, til ikke at etablere nogen form for strategisk samarbejde med noget selskab, der konkurrerer med eller med rimelighed kan tænkes at ville konkurrere med Stockholm Energi på det svenske elektricitets-, gas- eller fjernvarmemarked. Tilsvarende gælder det for Stockholm Stadshus og de selskaber, som det har aktiemajoriteten i, at de ikke må gå ind i noget strategisk samarbejde i Det Forenede Kongerige rettet mod eller på anden måde i konkurrence med Yorkshires aktiviteter inden for energiproduktion, -distribution og -forsyning. Derudover er der aftalt flere betingelser vedrørende sikringen af Yorkshires interesser i Stockholm Energi.

6. Desuden er der i forbindelse med aktietegningen indgået en aftale mellem Stockholms kommune, Stockholms Stadshus, Yorkshire og Scarcroft om Scarcrofts erhvervelse af tæt ved 17 % af aktierne i Stockholm Energi.

7. Aftalerne blev underskrevet den 8. juni 1994. Aktionæraftalen gælder indtil den 31. december 2005, idet den forlænges automatisk med fem år ad gangen, medmindre en af parterne opsiger den med 24 måneders varsel. Begge aftaler er betinget af, at der opnås godkendelse og/eller tilladelse fra de relevante myndigheder eller organer, f.eks. det svenske konkurrenceråd, og af at Stockholms kommune opfylder visse forpligtelser inden den 15. december 1994.

8. Et af samarbejdets hovedformål synes at være at gøre Stockholm Energi og Yorkshire mere konkurrencedygtige på deres respektive hjemmemarkeder gennem indbyrdes udveksling af markedsorienteret og teknologisk knowhow. Yorkshires aktiekøb vil også styrke Stockholm Energi økonomisk.

D. Markedet

9. De pågældende ordninger har hovedsagelig betydning for produktmarkedet (-markederne) for elektricitet. Geografisk er det først og fremmest markederne Sverige og Det Forenede Kongerige, herunder især England og Wales, der berøres. Skotland og Nordirland kan på grund af forskelle i struktur og regulering udelukkes i forbindelse med vurderingen af, hvordan det britiske elektricitetsmarked vil blive påvirket. På grund af de gældende nationale bestemmelser er der ingen direkte konkurrence med virksomheder i andre lande.

10. Den svenske elektricitetslov (1902:71) giver elproducenter og -distributører regionale koncessioner, hvilket i praksis svarer til at indrømme regionale monopoler. Hertil kommer, at priserne i høj grad reguleres ved lov. Den svenske Riksdag har imidlertid for nylig vedtaget et regeringsforslag om frigivelse af elektricitetsmarkedet og dermed åbnet op for konkurrencen i landet. Loven træder i kraft den 1. januar 1995.

11. Den samlede elektricitetsomsætning i Sverige var i 1993 på ca. 140 TWh. Der er mindst otte store elproducenter i Sverige. De to største, nemlig Vattenfall og Sydkraft tegner sig for henholdsvis ca. 50 % og 20 % af omsætningen, medens Stockholm Energi producerer mindre end 10 %.

12. I Det Forenede Kongerige fungerer den nationale ellovgivning som barriere mod udenlandske virksomheder, men det britiske elektricitetsmarked er blevet frigivet for at åbne mulighed for en betydelig grad af konkurrence blandt landets virksomheder.

13. Den samlede omsætning i England og Wales var i 1993 på ca. 270 TWh. De tre største el-producenter i England og Wales, nemlig National Power, Power Generation og Nuclear Electric, tegner sig tilsammen for ca. 85 % af den samlede produktion, medens Yorkshires andel er på 1 % eller derunder. Hvad angår distribution og salg af elektricitet, er der ud over de største producenter tolv aktive regionale selskaber. Yorkshire er et af disse regionale selskaber, der tilsammen har en markedsandel på under 10 %.

E. EFTA-Tilsynsmyndighedens hensigter

14. På grund af den begrænsede elhandel på tværs af grænserne, parternes forholdsvis svage stilling på deres respektive hjemmemarkeder og samarbejdets tilsyneladende begrænsede restriktive virkning er EFTA-Tilsynsmyndigheden indstillet på at afgive en positiv udtalelse om de ovenfor skitserede aftaler og skal til sin tid afslutte sagen med en administrativ skrivelse (hensigtserklæring). Forinden opfordrer myndigheden interesserede til at fremkomme med bemærkninger inden for en frist på en måned fra datoen for offentliggørelsen af denne meddelelse, med angivelse af sag COM 020.0100, til adressen:

EFTA-Tilsynsmyndigheden

Konkurrencedirektoratet

1-3, Rue Marie-Thérèse

B-1040 Bruxelles.